ΓΡΑΠΤΗ ΕΡΩΤΗΣΗ E-1751/01

υποβολή: Carlos Ripoll y Martnez de Bedoya (PPE-DE) προς την Επιτροπή

(15 Ιουνίου 2001)

Θέμα: Ενισχύσεις στους ξηρούς καρπούς

Η Μαγιόρκα είναι ένα νησί με πολύ μικρή συμβολή του γεωργικού τομέα στην οικονομική της δραστηριότητα. Ωστόσο, η γεωργία είναι βασικό στοιχείο τόσο όσον αφορά την κοινωνική δομή όσο και την πολιτική χωροταξίας και προστασίας του περιβάλλοντος στη νήσο αυτή.

Η σημαντικότερη παραγωγή του γεωργικού τομέα της Μαγιόρκας είναι η παραγωγή ξηρών καρπών, γι αυτό και η μείωση ή η διακοπή των ενισχύσεων της Ευρωπαϊκής Ένωσης θα επιφέρει ισχυρό πλήγμα στην κοινωνική συνοχή της νήσου όταν ουσιαστικά θα εξαφανιστεί κάθε γεωργική δραστηριότητα και θα επέλθει η εγκατάλειψη των γεωργικών εκμεταλλεύσεων.

1. Ποια είναι η πολιτική της Επιτροπής όσον αφορά τους ξηρούς καρπούς;

2. Θα συνεχίσει την πολιτική της χορήγησης ενισχύσεων στο προϊόν αυτό;

3. Θα διαχωρίσει η Επιτροπή τις ενισχύσεις με βάση τον κοινωνικό αντίκτυπο που θα έχουν ανάλογα με την περιοχή;

Απάντηση του κ. Fischler εξ ονόματος της Επιτροπής

(30 Ιουλίου 2001)

1. Η πολιτική της Επιτροπής για τους ξηρούς καρπούς (αμύγδαλα, φουντούκια, καρύδια, φιστίκια και χαρούπια) από το 1989 συνίσταται στην ενίσχυση του τομέα με ειδικά και προσωρινά μέτρα. Στο πλαίσιο αυτό, ειδικές ενισχύσεις χορηγήθηκαν στον τομέα των ξηρών καρπών επί 10 έτη, δυνάμει των διατάξεων του τίτλου IIα του κανονισμού (ΕΟΚ) αριθ. 1035/72 του Συμβουλίου, της 18ης Μαΐου 1972, περί κοινής οργανώσεως αγοράς στον τομέα των οπωροκηπευτικών(1) (σχέδια βελτίωσης). Ο στόχος του μέτρου αυτού ήταν κυρίως η βελτίωση της παραγωγικότητας και της ανταγωνιστικότητας.

Μία κατ'αποκοπή προσωρινή και ειδική ενίσχυση χορηγήθηκε στον τομέα των φουντουκιών από το 1997 έως το 2000.

2. Οι κοινοτικές δαπάνες από το 1990 έως το 2000 ξεπέρασαν τα 800 εκατ. ευρώ. Συμπληρωματικές δαπάνες ύψους περίπου 200 εκατ. ευρώ προβλέπονται μέχρι το 2006 για τα σχέδια βελτίωσης τα οποία δεν έχουν ακόμη ολοκληρωθεί. Επιπλέον, οι οργανώσεις παραγωγών των οποίων τα σχέδια βελτίωσης έχουν εγκριθεί το 1990 ζήτησαν τη συνέχιση της χρηματοδότησης των σχεδίων τους για ακόμη ένα έτος.

Ωστόσο, οι εν λόγω ειδικές ενισχύσεις θεωρούνταν πάντα ως προσωρινές και φθίνουσες ώστε να επιτραπεί η προοδευτική μεταφορά της χρηματοδοτικήςπευθυνότητας στους παραγωγούς. Συνεπώς, η Επιτροπή εκτιμά ότι η παράταση των σχεδίων βελτίωσης η οποία θα έχει ως στόχο την παροχή οικονομικής ενίσχυσης στον τομέα δεν είναι η πιο ενδεδειγμένη μέθοδος για την αντιμετώπιση του θέματος αυτού. Το πρόβλημα των ξηρών καρπών πρέπει να εξεταστεί σε ένα πιο ευρύ πλαίσιο.

Όπως για τα άλλα προϊόντα του τομέα των οπωροκηπευτικών προβλέπονται ενισχύσεις για τους ξηρούς καρπούς στο πλαίσιο του καθεστώτος των επιχειρησιακών ταμείων που περιλαμβάνονται στον κανονισμό (ΕΚ) αριθ. 2200/96 του Συμβουλίου της 28ης Οκτωβρίου 1996 για την κοινή οργάνωση της αγοράς στον τομέα των οπωροκηπευτικών(2) στον οποίο προβλέπεται χρηματοδοτική ενίσχυση για τα οπωροκηπευτικά που τίθενται σε εμπορία από τις οργανώσεις παραγωγών.

3. Τέλος, λαμβανομένωνπόψη των περιβαλλοντικών και κοινωνικών πτυχών της παραγωγής των ξηρών καρπών, τα κράτη μέλη μπορούν φυσικά να συμπεριλάβουν τους ξηρούς καρπούς στα σχέδια αγροτικής ανάπτυξης σύμφωνα με τους όρους του κανονισμού (ΕΚ) αριθ. 1257/1999, της 17ης Μαΐου 1999, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών(3).

(1) ΕΕ L 118 της 20.5.1972.

(2) ΕΕ L 297 της 21.11.1996.

(3) ΕΕ L 160 της 26.06.1999.